Республика Адыгея - Кавказым имамырныгъэ агъэпытэзэ\nШъхьаIэр/Пресс-гупч/Къэбархэр/Кавказым имамырныгъэ агъэпытэзэ\nАдыгэ Республикэм и ЛIышъхьэу КъумпIыл Мурат зэхахьэм хэлэжьагъ, Кавказым имамырныгъэ инэпэеплъ Iофтхьабзэм къекIолIагъэхэм ащ шIуфэс гущыIэхэмкIэ зафигъэзагъ.\n— Непэ я ХХ-рэ фестивалэу «Кавказыр орэмамыр» зыфиIорэм тиреспубликэ тыщыпэгъокIы. Адыгеим ия 28-рэ илъэс зыщыдгъэмэфэкIырэ уахътэм ехъулIэу ащ иIофшIэн зэрэригъажьэрэм мэхьанэшхо иI. Тишъолъыр ичIыпIэхэм зэкIэми концерт гъэлъэгъуапIэхэр ащызэIухыгъэщтых, хьакIэхэм Кавказ зэращыпэгъокIыхэ хабзэу фестивалым хэлажьэхэрэмрэ къекIолIагъэхэмрэ ахэм ащыпсэухэрэр къадекIокIыщтых», — къыIуагъ КъумпIыл Мурат.\nФестивалыр зэдэлэжьэныгъакIэхэм якъэкIуапIэу, ащ хэлажьэхэрэм ясэнэхьат ишэпхъэ лъагэхэм ягъэлъэгъуапIэу зэрэхъущтымкIэ ицыхьэ зэрэтелъыр ЛIышъхьэм къыхигъэщыгъ.\nКультурэмрэ искусствэмрэкIэ Координационнэ Советымрэ шIэныгъэ-практическэ конференциеу «Темыр Кавказым щыпсэурэ лъэпкъхэм якультурнэ кIэнрэ ягушъхьэбаиныгъэрэ зылъэпсэ зэдегъэштэныгъэм игъэпсын» зыфиIорэмрэ язэхэсыгъо хьакIэхэр непэ хэлэжьэнхэ алъэкIыщт. Джащ фэдэу непэ фестивалым хэлажьэхэрэр республикэм икъалэхэмрэ ирайонхэмрэ ащыIэщтых, ахэм концертхэр къащатыщт.\nНеущ Лениным ыцIэ зыхьырэ гупчэу Мыекъуапэ дэтым изобразительнэ искусствэм, лъэпкъ Iэпэщысэхэм яшIын апылъхэм якъэгъэлъэгъон щыкIощт. Кавказ иIэпэIэсэ анахь дэгъухэм яIэшIагъэхэр ащ къырахьылIэщтых: Ингушетием къыращыгъэ лъэпкъ алырэгъухэр, Дагъыстан къыщашIырэ ювелирнэ Iэмэ-псымэхэр, Къэбэртэе-Бэлъкъарымрэ Адыгеимрэ ядышъэидагъэхэмрэ пхъэм ащыхашIыкIырэ Iэмэ-псымэхэмрэ. Пчыхьэм сыхьатыр 4-м фестивалыр гупчэм щызэфашIыжьыщт ыкIи концерт къатыщт.\nШъолъыр зэфэшъхьафхэм ащыцIэрыIо купхэр ащ хэлэжьэщтых, мэфэкI жъогъотопыр Iофтхьабзэхэм кIэух афэхъущт.